গত ৮ নভেম্বর ৫০০ ও ১০০০ টাকার নোট বাতিলের কথা ঘোষণা করেন প্রধানমন্ত্রী নরেন্দ্র মোদী। তারপর থেকে সাধারণ মানুষের দুর্ভোগের শেষ নেই। প্রথমে পুরনো টাকা পরিবর্তনের জন্য লাইনে দাঁড়ান, তারপর ব্যাঙ্ক থেকে টাকা তোলার জন্য লাইন দিন। এটিএম-এ টাকা নেই। থাকলেও, বিশাল লাইনে দাঁড়িয়ে শুধু ২০০০ টাকার নোট মিলছে। ব্যাঙ্ক অ্যাকাউন্টে টাকা থাকলেও হাতে টাকা নেই। এই কষ্টের মধ্যেও কয়েকটি ভাল দিকও রয়েছে। একবার দেখে নিন কী কী আপনার মুখে হাসি এনে দিতে পারে।
১। আপনার প্রতিবেশী বা আত্মীয়, যাঁদের কালো টাকার বহর দেখে আপনার গা জ্বলে যেত, আজ তাঁদের দুরবস্থা দেখে আপনি নিশ্চয়ই হাসছেন।
২। হাতে টাকা না থাকায় আপনার খরচও কম হচ্ছে। ব্যাঙ্ক থেকে বেশী টাকা তুলতে না পারায় টাকাও জমছে।
৩। পকেটমারদের কী হবে ভেবে দেখেছেন? মানিব্যাগে টাকা না থাকলে কী চুরি করবে পকেটমার!
৪। অনেকসময়ে পকেটে খুচরো নেই। ফলে রিক্সা বা অটোতে না চড়ে হয়ত কিছুটা পথ হেঁটেই বাড়ি ফিরছেন। একটু ক্যালোরিও ঝড়ছে।
৫। যাঁরা ব্যাঙ্কে কাজ করেন, তাঁরা জীবিকার হৃতগৌরব ফিরে পেয়েছেন। পরিবার পরিজনের মধ্যে, এমনকী সাধারণ জনগণের কাছেও তাঁদের কদর কিন্তু বেশ কয়েকগুণ বেড়ে গিয়েছে। কেউ বিশেষ ঘাঁটানোর সুযোগ পাচ্ছেন না।
৬। হাতে টাকা নেই বলে পাওনাদারদের এড়িয়ে যাওয়াও কত সুবিধের হচ্ছে বলুন তো! এই টাকার আকালে কীভাবেই বা তাঁরা আপনাকে চাপ দেবেন?
৭। খুচরো টাকার আকালে গৃহবধূদের বাড়িতে জমানো খুচরো টাকাই কিন্তু এখন কাজে আসছে। কদর বাড়ছে তাঁদের।
৮। আপনি কি জানতেন আপনার এত ধৈর্য রয়েছে, আর আপনার মাথা এত ঠান্ডা? কী সুন্দর আপনি দীর্ঘ সময় ধরে দীর্ঘ লাইনে দাঁড়াচ্ছেন। কোনও অভিযোগই নেই। মাথাও গরম করছেন না।
৯। নোটবাতিল নিয়ে নিত্যনতুন কত মজার মজার জোক পাচ্ছেন বলুন তো। এখন হোয়াটস্অ্যাপে ভর্তি আপনার হাসির খোরাক।
১০। অনলাইন লেনদেন করতে গিয়ে কত নতুন নতুন টেকনোলজির ব্যবহার শিখছেন আপনি। যাঁরা আপনাকে এতদিন অনলাইন কেনাকাটা করতে না পারার জন্য খোঁটা দিত, তাঁরা এবার যোগ্য জবাব পাবেন।
১১। দেশে একদিন নগদ লেনদেন বন্ধ হয়ে যাবে। ভেবে দেখুন ক্যাশলেস ইকনমি-র আপনি একজন কারিগর। নাতি-নাতনীদের বলতে পারবেন এসময়ের গল্প।